**O B R A Z L O Ž E N J E**

**Odluke** **o izmjeni Odluke o mjestima za trgovinu na malo izvan prodavaonica i tržnica na malo i mjestima za ugostiteljsku djelatnost izvan tržnica koje se obavljaju u kioscima i**

**vanjskom izgledu kioska**

**I. PRAVNI TEMELJ ZA DONOŠENJE ODLUKE**

Pravni temelj za donošenje Odluke o izmjeni Odluke o mjestima za trgovinu na malo izvan prodavaonica i tržnica na malo i mjestima za ugostiteljsku djelatnost izvan tržnica koje se obavljaju u kioscima i vanjskom izgledu kioska je članak 10. stavci 3. i 6. Zakona o trgovini (Narodne novine 87/08, 96/08, 116/08, 76/09, 114/11, 68/13, 30/14, 32/19, 98/19, 32/20 i 33/23) kojima je propisano da se prodaja robe na javno-prometnim površinama na štandovima i klupama izvan tržnica na malo, prodaja putem kioska, prodaja putem automata i prigodna prodaja može obavljati samo na mjestima koja svojom odlukom odredi predstavničko tijelo grada koje propisuje vanjski izgled prodajnog objekta vodeći računa o lokalnim i ambijentalnim značajkama, članak 14. stavci 1. i 3. Zakona o ugostiteljskoj djelatnosti (Narodne novine 85/15, 121/16, 99/18, 25/19, 98/19, 32/20, 42/20 i 126/21) kojima je propisano da predstavničko tijelo određuje prostore na kojima mogu biti ugostiteljski objekti u kiosku, nepokretnom vozilu i priključnom vozilu, šatoru, na klupi, kolicima i sličnim napravama opremljenim za pružanje ugostiteljskih usluga na javnim površinama kao i da može propisati vanjski izgled ugostiteljskih objekata vodeći računa o lokalnim ambijentalnim obilježjima i članak 41. točka 2. Statuta Grada Zagreba (Službeni glasnik Grada Zagreba 23/16, 2/18, 23/18, 3/20, 3/21, 11/21 - pročišćeni tekst i 16/22) koji propisuje da Gradska skupština Grada Zagreba donosi odluke i druge opće akte kojima uređuje pitanja iz samoupravnog djelokruga Grada Zagreba.

**II. OCJENA STANJA, OSNOVNA PITANJA KOJA SE TREBAJU UREDITI I SVRHA KOJA SE ŽELI POSTIĆI UREĐIVANJEM ODNOSA NA PREDLOŽENI NAČIN**

Odlukom o mjestima za trgovinu na malo izvan prodavaonica i tržnica na malo i mjestima za ugostiteljsku djelatnost izvan tržnica koje se obavljaju u kioscima i vanjskom izgledu kioska (Službeni glasnik Grada Zagreba 22/20) određene su lokacije - mjesta izvan prodavaonica i tržnica na malo na kojima se može obavljati trgovina na malo (prodaja robe i/ili usluga) i ugostiteljska djelatnost u kioscima te vanjski izgled kioska. Lokacije su određene na površinama javne namjene, po gradskim četvrtima Grada Zagreba, te na svakoj lokaciji određen je broj mjesta i namjena koja se u kiosku obavlja. U kioscima se može obavljati trgovina novinama i duhanskim prerađevinama, trgovina mješovitom robom, trgovina cvijećem i svijećama, pečenje plodina te mogu se pružati ugostiteljske usluge. Izmjena odluke inicirana je prijedlozima gradskih četvrti i zahtjevima stranaka prema kojima su određene lokacije po gradskim četvrtima, a u skladu s prostorno - planskim mogućnostima. Pojedine lokacije su brisane zbog neispunjavanja prostornih, odnosno prometnih uvjeta, a također i ako više nije bilo interesa za postavljanje kioska na određenoj lokaciji. U pojedinim kioscima omogućena je prenamjena obavljanja djelatnosti kako bi se zadovoljile stvarne potrebe građana, a također određena je i nova lokacija za postavljanje kioska u Gradskoj četvrti Novi Zagreb-Zapad, Gradskoj četvrti Črnomerec, Gradskoj četvrti Podsused – Vrapče i u Gradskoj četvrti Podsljeme.

Novina je da se u tabelarnom prikazu uz naziv lokacije navodi i mjesni odbor te da će se kartografski prikaz lokacija i mjesta na lokacijama objaviti na mrežnoj stranici Grada Zagreba. Navedeno je uvedeno radi lakše preglednosti i dostupnosti podataka o lokacijama na kojima je moguće postavljati kioske.

Sukladno članku 66. Odluke o komunalnom redu (Službeni glasnik Grada Zagreba 15/23, Narodne novine 138/23 i 42/23) zatraženo je mišljenje Gradskog zavoda za zaštitu spomenika kulture i prirode.

Temeljem Zakona o pravu na pristup informacijama (Narodne novine 25/13, 85/15 i 69/22) o Prijedlogu odluke o izmjeni Odluke o mjestima za trgovinu na malo izvan prodavaonica i tržnica na malo i mjestima za ugostiteljsku djelatnost izvan tržnica koje se obavljaju u kioscima i vanjskom izgledu kioska provodi se internetsko savjetovanje sa zainteresiranom javnošću.

**III. SREDSTVA ZA PROVOĐENJE ODLUKE**

Za provođenje ove odluke nije potrebno osigurati sredstva u Proračunu Grada Zagreba za 2024. i projekcijama za 2025. i 2026.

**IV. OBRAZLOŽENJE ODREDABA PRIJEDLOGA ODLUKE**

**Člankom 1.** propisujeseda setrgovina na malo i ugostiteljska djelatnost mogu se obavljati u kioscima na lokacijama u gradskim četvrtima te da će se kartografski prikaz lokacija i mjesta objaviti na mrežnoj stranici Grada Zagreba. U tabličnom prikazu po gradskim četvrtima određen je broj lokacije, mjesni odbor, naziv lokacije, broj mjesta i namjena kioska.

**Člankom 2.** propisuje se dan stupanja na snagu ove odluke sukladno članku 119. stavka 2. Poslovnika Gradske skupštine Grada Zagreba (Službeni glasnik Grada Zagreba 15/23) kojim je propisano da odluke i drugi opći akti stupaju na snagu najranije osmoga dana od dana objave u Službenom glasniku.